The Piper at the Gates of Dawn

The Piper at the Gates of Dawn (בתרגום חופשי: החלילן בשערי השחר) הוא אלבום הבכורה של להקת פינק פלויד, והיחיד בו היה סיד בארט חבר בלהקה. האלבום הוקלט באולפני אבי רוד והופק על ידי טכנאי הקול של הביטלס, נורמן סמית', ומאופיין בסגנון פסיכדלי שזוהה עם הלהקה בשנותיה הראשונות. האלבום יצא ב-5 באוגוסט 1967, והגיע למקום השישי במצעד האלבומים הבריטי ולמקום ה-131 במצעד בילבורד 200 האמריקאי. בשנת 2003, דורג האלבום במקום 347 מתוך 500 על ידי המגזין רולינג סטון ברשימת 500 האלבומים הגדולים בכל הזמנים. שמו של האלבום נלקח משם הפרק השביעי של הספר "הרוח בערבי הנחל" מאת קנת גרהם, שהיה אחד מהספרים האהובים על בארט. הסטודנטים לאדריכלות רוג'ר ווטרס, ניק מייסון וריצ'רד רייט, יחד עם הסטודנט לאומנות סיד בארט, הופיעו יחד כלהקה מאז 1962 תחת שמות שונים, והחלו סיבוב הופעות תחת השם "The Pink Floyd Sound" בשנת 1965. ב-1 בפברואר 1967, כחמש שנים לאחר הקמתה, חתמה הלהקה על חוזה הקלטות בחברת EMI, שכלל מענק חתימה צנוע בסך 5,000 לירות שטרלינג. ב-11 במרץ 1967, הוציאה הלהקה את הסינגל הראשון שלה "Arnold Layne". השיר, עסק בגבר טְרַנְסְוֶסְטִיט שנוהג לגנוב בגדי ולבני נשים ממתקני כביסה, עורר עם יציאתו סערה ציבורית ואף נאסר לשידור בחלק מתחנות הרדיו בלונדון. ב- 16 ביוני 1967, הוציאה הלהקה את הסינגל השני שלה "See Emily Play". השיר זכה להצלחה ונחשב לאחד משיריה הבולטים של הלהקה באותה תקופה, נכלל בסופו של דבר בגרסה האמריקאית בלבד של האלבום. עם יציאתו לאור של האלבום הלהקה המשיכה להופיע במועדון "UFO Club" בלונדון, בריטניה. על אף שהלהקה החלה לצבור פופולריות ולמשוך קהל עצום להופעותיה, חברי הלהקה היו מודאגים מההתדרדרות במצבו הנפשי של סיד בארט בעקבות צריכה הולכת וגוברת של סמים. חברי הלהקה קיוו שמדובר בתקופה שתעבור, אם כי היו גם חלק, כמו מנהל הלהקה אז פיטר ג'נר, שהבינו שזאת בעיה שיש לפתור. ראשית לא יכולנו למצוא את סיד, אז מצאתי אותו בחדר ההלבשה והוא היה כל כך... אבוד. רוג'ר ווטרס ואני העמדנו אותו על רגליו, והובלנו אותו לבמה. הייתה לו גיטרה לבנה והנחנו אותה סביב צווארו; הוא עלה לבמה וכמובן הקהל הריע בגלל שהם אהבו אותו. הלהקה החלה לנגן וסיד פשוט עמד שם. הייתה לו את הגיטרה שלו סביב צווארו והידיים שלו פשוט שמוטות מטה. המקור באנגלית First of all we couldn't find Syd, then I found him in the dressing room and he was so... gone. Roger Waters and I got him on his feet, we got him out to the stage. He had a white guitar and we put it round his neck; he walked on stage and of course the audience went spare because they loved him. The band started to play and Syd just stood there. He had his guitar round his neck and his arms just hanging down. — פיטר ג'נר לקראת סוף 1967, מעט לאחר תחילת העבודה על אלבום האולפן השני של הלהקה, A Saucerful of Secrets, מצבו של בארט דרש מהלהקה למצוא פתרון והוחלט לצרף את דייוויד גילמור. גילמור צורף על מנת להחליף את בארט במהלך ההופעות, אולם זמן קצר לאחר מכן הוחלט כי גילמור יחליף אותו באופן מלא ובארט עזב את הלהקה. עבור תצלום חברי הלהקה על גבי עטיפת האלבום נשכר הצלם ויק סינג. סינג ביקש להלביש את חברי הלהקה בבגדים זוהרים ואז, בעת הצילום, השתמש בעדשת פריזמה אותה קיבל במתנה מחברו ג'ורג' האריסון, גיטריסט להקת הביטלס, במטרה ליצור את המראה הפסיכדלי של העטיפה, שנועד לדמות שימוש בסם LSD. שם האלבום במקור היה "Projection". את השם "The Piper at the Gates of Dawn" בחר בארט בהשראת כותרת הפרק השביעי בספר "הרוח בערבי הנחל" מאת קנת גרהם. היה זה אחד הספרים המועדפים על בארט, ובקרב חברים פעמים רבות הוא היה אוהב ליצור את הרושם שהוא ההתגלמות של פאן (אל מהמיתולוגיה היוונית המופיע בספר). האלבום קיבל ביקורות חיוביות, כאשר מבקרים רבים משבחים את ההישג של הלהקה בזרם של המוזיקה פסיכדלית. סטיב הוי מאתר AllMusic הגדיר את האלבום ככזה "הלוכד באופן מוצלח את שני הצדדים של חוויה פסיכדלית - התענוג של הרחבת התודעה והתפיסה, והפחד מהפרעה נפשית או אפילו טירוף." מגזין NME רשם כי "השירים שלו [של סיד בארט] ב-The Piper At The Gates Of Dawn לוקחים צוות של חתולים, נעלי כסף, חדי קרן, עכבר בשם ג'רלד, אופניים, גמדים ואת האי צ'ינג, ועושים מהם מוזיקה פסיכדלית מהחדשניות ומהמפתיעות שהוקלטו אי פעם." מגזין בילבורד רשם שהאלבום "עדיין מחזיק בתואר של אחד מאלבומי הרוק הפסיכדליים הטובים ביותר אי פעם, מונע על ידי הנרטיבים המוזרים של בארט." ברשימת "100 האלבומים הבריטיים הטובים ביותר" שערך מגזין Q בשנת 2000, האלבום The Piper at the Gates of Dawn הוצב במקום ה-55. ברשימת 500 האלבומים הגדולים בכל הזמנים של מגזין הרולינג סטון האלבום הוצב במקום ה-347. בנוסף, האלבום קיבל מאיגוד תעשיית ההקלטות הבריטי ומאיגוד תעשיית ההקלטות האיטלקי מעמד של זהב (מעל 100,000 מכירות בבריטניה ומעל 50,000 מכירות באיטליה). עם יציאתו לאור האלבום הגיע למקום השישי במצעד האלבומים הבריטי, ומנגד רק למקום ה-131 במצעד בילבורד 200 האמריקאי. בשנותיה הראשונות הלהקה הצליחה בעיקר בבריטניה ובמדינות אירופאיות מסוימות. הפריצה של הלהקה לתודעה העולמית ולראשי המצעדים התרחשה בשנת 1973, עם האלבום The Dark Side of the Moon. בשנת 2020 מגזין הרולינג סטון דירג את האלבום במקום ה-253 ברשימת 500 האלבומים הטובים ביותר בכל הזמנים המחודשת. כל השירים נכתבו והולחנו על ידי סיד בארט (למעט היכן שמצוין אחרת).  סיד בארט - גיטרה, שירה ועיצוב עטיפה אחורית רוג'ר ווטרס - גיטרה בס, שירה ריצ'רד רייט - אורגן, פסנתר ושירה ניק מייסון - תופים בעלי תפקידים נוספים: פיטר בואן - טכנאי קול ויק סינג - עיצוב עטיפה קדמית נורמן סמית' - מפיק, תופים ב-"Interstellar Overdrive" מידע על האלבום The Piper at the Gates of Dawn באתר MusicBrainz מידע על האלבום The Piper at the Gates of Dawn באתר AllMusic האלבום The Piper at the Gates of Dawn באתר Discogs האלבום The Piper at the Gates of Dawn באתר ספוטיפיי האלבום The Piper at the Gates of Dawn באתר יוטיוב האלבום באתר הלהקה 50 שנה לאלבום הבכורה של פינק פלויד - תוכנית מיוחדת בכאן 88 עם גיל מטוס Rolling Stone, Rolling Stone, 500 Greatest Albums of All Time, Rolling Stone, ‏2012-05-31 (באנגלית) סימון וגרו, All That You Touch, AuthorHouse, 2009, עמ' 78, ISBN 9781467897969 מארק בלייק, Comfortably Numb: The Inside Story of Pink Floyd, 2008, עמ' 74, ISBN 0-306-81752-7 ניק מייסון, Inside Out: A Personal History of Pink Floyd, Chronicle Books, 2017, עמ' 95, ISBN 9781452166414 בוב קרוטרס, Pink Floyd – Uncensored on the Record, Coda Books Ltd, 2011, ISBN 978-1-908538-27-7 The Piper at the Gates of Dawn - Pink Floyd | Songs, Reviews, Credits | AllMusic (באנגלית אמריקאית), נבדק ב-2020-07-24 Pink Floyd's 14 studio albums rated, The Telegraph, 1 September 2016 Pink Floyd - The Piper At The Gates Of Dawn | NME, NME Music News, Reviews, Videos, Galleries, Tickets and Blogs | NME.COM, ‏2007-09-04 (באנגלית) Pink Floyd: The Piper at the Gates of Dawn [40th Anniversary Edition], Pitchfork (באנגלית) Pink Floyd: Album Guide | Rolling Stone Music, web.archive.org, ‏2011-02-17 מגזין Q גיליון 275, Review: The Piper at the Gates of Dawn, ינואר 1995 Pink Floyd Co-Founder Syd Barrett Dies At 60, Billboard, ‏2006-07-11 Rocklist.net...Q End Of Year Lists Lists ....., www.rocklistmusic.co.uk Pink Floyd - The Piper At The Gates Of Dawn Award, bpi.co.uk Certificazioni - FIMI, www.fimi.it (באיטלקית)